Pero Antić

Pero Antičius (, g. 1982 m. liepos 29 d.) – Šiaurės Makedonijos krepšininkas, vadybininkas ir Šiaurės Makedonijos krepšinio federacijos prezidentas.

 Karjera 

 Ankstyvoji karjera 
P. Antičius krepšinio karjerą pradėjo Makedonijos krepšinio lygoje besivaržančioje Skopjė „Rabotnički“ komandoje, su kuria 2001 m. tapo lygos čempionais. Vėliau rungtyniavo Atėnų „AEK“ ekipoje.

Dalyvavo 2004 m. NBA naujokų biržoje, tačiau jis nebuvo pašauktas.

Jis taip pat rungtyniavo Belgrado „Crvena Zvezda“, Sofijos „Lukoil Academic“, Krasnodaro „Lokomotiv-Kuban“ ir Sankt Peterburgo „Spartak“ komandose.

 Pirėjo „Olympiacos“ (2011–2013 m.) 
Po sėkmingo pasirodymo 2011 m. Europos krepšinio čempionate jis pasirašė dviejų metų sutartį su Pirėjo „Olympiacos“ komanda.http://www.sportando.net/eng/europe/greece/31254/olympiacos-adds-pero-antic.html Komanda tapo Eurolygos čempionais 2012 ir 2013 metais.

 Atlantos „Hawks“ (2013–2015 m.) 
2013 m. liepos 25 d. jis pasirašė dviejų metų sutartį su Atlantos „Hawks“ komanda.http://www.nba.com/hawks/news/hawks-sign-forwardcenter-pero-antic Komandoje debiutavo lapkričio 1 d. pergalingose rungtynėse prieš Toronto „Raptors“ ekipą.

Gruodžio 28 d. rungtynėse prieš Šarlotės „Bobcats“ likus vos trejoms sekundėms Antičius pataikė tritaškį, kuris išlygino rezultatą. Atlantos komanda po pratęsimo rungtynes laimėjo rezultatu 118–116.http://www.cbssports.com/nba/eye-on-basketball/24389869/video-pero-antic-hits-outrageous-gametying-3-to-force-overtime Debiutiniame sezone Antičius vidutiniškai pelnė po 7 taškus, atkovojo po 4,2 kamuolio per rungtynes.

 Stambulo „Fenerbahçe“ (2015–2017 m.) 
2015 m. birželio 30 d. jis pasirašė dviejų metų sutartį su Stambulo „Fenerbahçe“ komanda.http://www.nba.com/2015/news/06/30/hawks-antic-europe.ap/index.html Debiutiniame Antičiaus sezone komanda tapo Turkijos krepšinio taurės bei Turkijos krepšinio lygos čempionais.

2017 m. komanda laimėjo Eurolygą.

 Sugrįžimas į Belgrado „Crvena Zvezda“ (2017–2018 m.) 
2017 m. rugsėjo 11 d. Antičius sugrįžo į Belgrado „Crvena Zvezda“ komandą. Sezono pabaigoje jis baigė krepšinio karjerą.https://web.archive.org/web/20181228111416/http://www.kkcrvenazvezda.rs/pero-antic-ponovo-u-crvenoj-zvezdi-11-09-2017.html

 Nacionalinė rinktinė 
Antičius atstovavo Šiaurės Makedonijos vyrų krepšinio rinktinei ir buvo jos kapitonas nuo 2009 m. Europos krepšinio čempionato iki 2013 m. Europos krepšinio čempionato.

2011 m. Europos krepšinio čempionate jis padėjo rinktinei iškovoti ketvirtąją vietą. Turnyre jis vidutiniškai pelnė po 11,5 taško ir atkovojo po 8,8 kamuolio (trečias daugiausiai turnyre) per rungtynes.https://archive.fiba.com/pages/eng/fa/p/lid_38135_cp/1/pid/32896/q/antic/rpp//_//players.html

2013 m. Europos krepšinio čempionate, nepaisant Antičiaus pastangų, komanda iškrito grupių etape. Po turnyro jis oficialiai atsistatydino iš rinktinės.http://www.sportando.net/eng/national-teams/national-teams/42808/pero-antic-and-vlado-ilievski-retire-from-fyr-of-macedonia-nt.html

 Pasiekimai 

 3× Eurolygos čempionas (2012, 2013, 2017 m.)
 2× Graikijos krepšinio lygos čempionas (2002, 2012 m.)
 2× Turkijos krepšinio lygos čempionas (2016, 2017 m.)
 Turkijos krepšinio taurės čempionas (2016 m.)
 Turkijos krepšinio supertaurės čempionas (2016 m.)
 Rusijos krepšinio taurės čempionas (2011 m.)
 Rusijos krepšinio taurės naudingiausias žaidėjas (2011 m.)
 Serbijos krepšinio lygos čempionas (2018 m.)
 Serbijos krepšinio taurės čempionas (2006 m.)
 2× Bulgarijos krepšinio lygos čempionas (2008, 2010 m.)
 Bulgarijos krepšinio lygos naudingiausias žaidėjas (2008 m.)
 Bulgarijos krepšinio taurės čempionas (2008 m.)
 Makedonijos krepšinio lygos čempionas (2001 m.)

 Išnašos 

Kategorija:Šiaurės Makedonijos krepšininkai